Han ble mistenkt for brannene på «Scandinavian Star»
«Ukjent for verden, kjent for Gud», står det på Erik Mørk Andersens anonyme grav i Grenå i Danmark. Etter at 37-åringen i 1990 blir mistenkt for dødsbrannen på «Scandinavian Star» er det få som vil vedkjenne seg ham. Den danske lastebilsjåføren er en av hele 383 passasjerer som går ombord på fergen fra Oslo til Danmark fredag 6. april 1990. Men han er den eneste som fem ganger tidligere er dømt for brannstiftelse. «Etterforskningen viser at det er stor grad av sannsynlighet for at Erik Mørk Andersen forsettlig anstiftet to branner om bord på «Scandinavian Star» natt til lørdag 7.4.90 mellom 01.52 og 02.20», skriver politiet senere i en rapport som handler om hvorfor Mørk Andersen kan være gjerningsmannen.Siden dansken dør i den andre brannen på båten, blir saken henlagt. Men i etterkant har det vist seg at det oppsto nye branner flere timer etter at Andersen omkom. 37-åringen dør av kullosforgiftning på lugaren sin i den andre brannen på skipet, som begynner rett etter klokken 02.00 natt til lørdag 7. april 1990. Eksperter VG har snakket med mener det derfor ikke er mulig at det var dansken som fikk det store skipet til å brenne i totalt 38 timer. De peker på flere spørsmål som aldri er besvart: * 12-13 timer etter at Andersen dør av kullosforgiftning på lugaren sin, starter en ny, voldsom brann i skipet. Et halvt døgn etter blusser flere nye branner opp. Totalt brenner skipet i 36 timer, men det er bare de første halvannen timene av brannen som blir etterforsket. * Mens dødsbrannen herjer skipet, blir et hydraulikkrør bøyd slik at olje lekker ut. Denne oljen brenner i flere timer og gjør store skader på skipet. Eksperter mener hydraulikkrøret sannsynligvis ble bøyd av mennesker. Da det skjer, har Erik Mørk Andersen vært død i flere timer. * Dødsbrannen: I stedet for å bevege seg oppover som andre branner, raser dødsbrannen nedover i skipet natt til 7. april. Eksperter VG har snakket med forstår ikke hvordan dette kunne skje, annet enn at brannen bevisst har blitt styrt nedover i skipet. Også dette skjer etter at den antatte brannstifteren Erik Mørk Andersen omkommer.Norsk politi, som fikk i oppgave å finne brannstifteren, får tidlig tips om at danske Erik Mørk Andersen er dømt for brannstiftelse. Han har fem tidligere branndommer på samvittigheten. I et dokument fra norsk politi som redegjør for hvorfor de mener Andersen sto bak brannene, kommer det frem at de ikke har noen sikre tekniske beviser mot 37-åringen. * Han hadde drukket i forkant av fire av dem brannene han tidligere er dømt for å ha startet. Da han blir funnet død på lugaren sin på Scandinavian Star, har han en promille på 1,7. * Utenfor lugar 416, hvor den første brannen starter, finner de et VG. De vet at Andersen har kjøpt et VG tidligere på kvelden, men finner ingen avis på lugaren hans. * I 1978 starter han en brann ved å rulle ut toalettpapir på et hotell i Esbjerg. Når politiet går gjennom lugaren hans på Scandinavian Star, finner de ingen rull med toalettpapir. De finner ikke toalettpapir på noen av arnestedene heller, men skriver i en rapport at de ikke kan utelukke at det ble brukt til å tenne på. * Politiet finner en alarminstruks i Mørk Andersens bag. De mener dette tyder på at han tenkte på brann. * Han ble avvist av et par kvinner han spanderte cola på på båten. Tidligere har han også tent på etter å ha blitt avvist av kvinner.«Etterforskningen har vist at det ikke er grunnlag for å mistenke noen av de overlevende for å ha forårsaket brannene om bord på MS Scandinavian Star natt til lørdag 7.4.90» For familien er denne setningen vanskelig å svelge. Andersen har etterlatt seg kona Jette og to stesønner hjemme i Danmark. De håper nå at etterforskningen tas opp igjen og at han blir renvasket. - De er helt hundre prosent sikre på at Erik er uskyldig i det som han en gang ble utpekt for. Selv om de ikke sa at han var skyldig, sa de at det ikke var grunnlag for å mistenke noen andre, og da kan man trekke de konklusjonene man vil selv, sier advokat Erling Hansen til VG. Han har bistått Jette Andersen, Erik Mørk Andersens kone, i flere år og forteller at årene siden dansken ble beskyldt for dødsbrannen har vært svært vanskelige for de som sto ham nærmest. - De har levd i et mareritt de siste 23 og et halvt årene. De har nærmest blitt forfulgt og det er klart at når du er et barn og det står flere hundre elever på skoleplassen og noen roper til deg at din far dreper små barn, så blir det en umenneskelig belastning. For Jette har det vært tapet av sin ektemann, som hun naturlig nok var svært glad i, og samtidig nektelsen av sorg, fordi hun angivelig var gift med en massemorder, så kunne hun ikke tillate seg å sørge. Så hele denne prosessen er utsatt med to tiår for familien, sier Hansen. Familien mener det er umulig at dansken kan ha tent på skipet. - Selv ikke den første brannen? - Det er relevant og helt på sin plass å etterforske folk som har en bakgrunn som brannstiftere. Men det finnes ikke et snev av bevis på at han var på stedet der brann nummer én oppsto. For øvrig er det viktig å huske på at denne brannen var en miniatyrbrann, den lagde svimerke på veggplatene bare. Den har ingen betydning hva angår tap av menneskeliv. Han mener heller ikke at Mørk Andersen kan ha startet den andre brannen. - Det er solid bevismessig grunnlag som utelukker at Erik Mørk Andersen har stiftet brann nummer to. Obduksjonsrapporten viser blant annet at den 37 år gamle dansken har vært i lite fysisk aktivitet rett før han omkom. Politiet skrev også at et kvinnelig vitne så Andersen foran seg i korridoren på kvelden, rett etter klokken 02.00 på kvelden. Kvinnen har senere sagt at dette ikke stemmer. Hansen peker også på at politiet aldri etterforsket hvem som tjente på brannen. - Det mest graverende utover at det er tapt 159 menneskeliv, er det at man uten å ha dokumentert bevisgrunnlag utpeker noen som mistenkt og sågar sier han er den eneste mulige mistenkte. Da har man så godt som dømt denne mannen for en ugjerning. Dette er en dyp, dyp tragedie for alle de involverte.
Den eneste mistenkte for brannene på «Scandinavian Star» er Erik Mørk Andersen. Men mens det oppstår nye branner på fergen natt til 7. april, ligger dansken død på lugaren sin.